ງານສະແດງສິລະປະກຳ ເປີດຊຸມວັນວັດທະນະທຳລາວ ຢູ່ຫວຽດນາມ - ຮູບຂອງໜັງສືພິມອອນໄລ: toquoc.vn
ຫວຽດນາມ ແລະ ລາວ ເປັນສອງປະເທດ ບ້ານໃກ້ເຮືອນຄຽງ, ມີສາຍພົວພັນສາມັກຄີ, ມິດຕະພາບ ທີ່ເປັນມູນເຊື້ອອັນຈົບງາມ ມາແຕ່ບູຮານນະການ. ສາຍພົວພັນດັ່ງກ່າວ ເປັນປັດໄຈຮັບປະກັນ ໃຫ້ແກ່ໄຊຊະນະ ແຫ່ງພາລະກິດປະຕິວັດ ຂອງແຕ່ລະປະເທດ ແລະ ເປັນມູນມໍລະດົກລວມ ທີ່ລ້ຳຄ່າຂອງສອງຊາດ, ສ້າງພື້ນຖານອັນສະດວກ ເພື່ອໃຫ້ສອງປະເທດພ້ອມກັນສືບຕໍ່ພັດທະນາ, ຫັນໄປສູ່ອະນາຄົດທີ່ໝັ້ນຄົງ. ປີນີ້, 2012, ຫວຽດນາມ - ລາວ ໄດ້ພ້ອມກັນ ຈັດຕັ້ງສະເຫຼີມສະຫຼອງ ວັນສ້າງຕັ້ງສາຍພົວພັນການທູດ ຄົບຮອບ 50 ປີ (5.9.1962 – 5.9.2012) ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 35 ປີ (18.7.1977 – 18.7.2012) ແລະ ຂ່ຳນັບຊົມເຊີຍ ປີສາມັກຄີມິດຕະພາບ ຫວຽດນາມ - ລາວ 2012.
ສາຍພົວພັນແບບຢ່າງ, ບໍລິສຸດຜຸດຜ່ອງ ແລະ ຫາຍາກ
ໃນ 80 ກວ່າປີຜ່ານມາ, ນັບແຕ່ມື້ມີພັກກອມມູນິດອິນດູຈີນ, ໂດຍປະທານໂຮ່ຈິມິນ ແລະ ປະທານໄກສອນ ພົມວິຫານ ເປັນຜູ້ປູພື້ນຖານ ແລະ ບັນດາຮຸ້ນຜູ້ນຳ ພ້ອມກັບກອງທັບ ແລະ ປະຊາຊົນສອງປະເທດສືບຕໍ່ບຳລຸງຄູນສ້າງ, ສາຍພົວພັນຫວຽດ ນາມ - ລາວ ຂະຫຍາຍຕົວຢ່າງບໍ່ຢຸດຢັ້ງ ແລະ ໄດ້ຄັດຖອດເປັນສາຍພົວພັນ ທີ່ເປັນແບບຢ່າງ ບໍລິສຸດຜ່ອງໃສ ສະເໝີຕົ້ນ ສະເໝີປາຍ ທີ່ຫາຍາກໃນການພົວພັນສາກົນ, ເປັນປັດໄຈຮັບປະກັນໄຊ ຊະນະແຫ່ງພາລະກິດປະຕິວັດຂອງແຕ່ລະປະເທດ ແລະ ເປັນມູນມໍລະດົກ ອັນລ້ຳຄ່າຂອງທັງສອງຊາດ. ສາຍພົວ ພັນສາມັກຄີພິເສດດັ່ງກ່າວ ໄດ້ສະແດງອອກຢູ່ໃນບົດກະວີອຳມະຕະຂອງປະທານ ໂຮ່ຈີມິນ ທີ່ວ່າ: “ຮັກແພງກັນ ໝາຍໝັ້ນ, ຫຼາຍສັນພູກໍ່ປີນໄຕ່; ຫຼາຍຫ້ວຍໃຫຍ່ ແລະ ໂຄກຄ້ອຍກໍ່ເດີນດັ້ນດຸ່ນໄປ; ສອງຊາດລາວ - ຫວຽດໄດ້ຝັງຄວາມຮັກຢູ່ໃນໃຈ; ຮົ່ງຮ່າທັງແມ່ຂອງກໍ່ບໍ່ເລິກປູນປານໄດ້” ແລະ ປະທານໄກສອນ ພົມວິຫານ, ຕໍ່ຈາກ ນັ້ນກໍ່ແມ່ນປະທານສຸພານຸວົງ ກໍ່ຢັ້ງຢືນວ່າ: “ຢູ່ໃນປະຫວັດສາດແຫ່ງການປະຕິວັດໂລກກໍ່ເຄີຍມີບັນດາແວ່ນແຍງ ອັນໃສແຈ້ງກ່ຽວກັບຈິດໃຈສາກົນກຳມາຊີບ, ແຕ່ຍັງບໍ່ທັນມີຢູ່ໃສ ແລະບໍ່ທັນມີຈັກເທື່ອທີ່ມີຄວາມສາມັກຄີ, ສຳພັນ ຮ່ວມຮົບພິເສດ, ຍາວນານ, ຮອບດ້ານຄືກັບລາວ ແລະ ຫວຽດນາມ”; “ສາຍພົວພັນມິດຕະພາບຖານອ້າຍນ້ອງລະຫວ່າງປະຊາຊົນລາວ ແລະ ປະຊາຊົນຫວຽດນາມ ແມ່ນຍິ່ງໃຫຍ່ມະຫາສານ ຊຶ່ງບໍ່ມີບົດເພງ ແລະ ບົດກະວີ ໃດໆ ທີ່ຖືວ່າມ່ວນທີ່ສຸດນັ້ນ ຈະພັນລະນາໃຫ້ໝົດໄດ້. ມິດຕະພາບດັ່ງກ່າວ ສູງກວ່າພູຜາ, ຍາວຍິ່ງກວ່າແມ່ນ້ຳ, ກວ້າງຍິ່ງກວ່າທະເລຫຼວງ, ງາມຍິ່ງກວ່າເດືອນເພັງ, ຫອມຫວນຍິ່ງກວ່າດວງດອກໄມ້ທີ່ຫອມທີ່ສຸດ”.
ກ່ອນນີ້ 50 ປີ, ໃນວັນທີ 05/09/1962, ພາຍຫຼັງເຊັນສັນຍາເຊີແນວກ່ຽວກັບລາວ, ຫວຽດນາມ ແລະ ລາວ ໄດ້ເປັນເອກະສັນສ້າງສາຍພົວພັນທາງການທູດນຳກັນ, ເປີດໜ້າປະຫວັດສາດໃໝ່ໃຫ້ແກ່ພາລະກິດປັບປຸງ ແລະ ຂະຫຍາຍຕື່ມອີກສາຍພົວພັນລະຫວ່າງສອງປະເທດ. ຢູ່ໃນການຕໍ່ສູ້ປົດປ່ອຍຊາດ ແລະ ຍາດເອົາເອກະລາດ ແຫ່ງຊາດຂອງແຕ່ລະປະເທດ, ຄວາມຜູກພັນສະໜິດແໜ້ນ, ການປະສານສົມທົບ, ການຊ່ວຍເຫຼືອທີ່ບໍ່ເຫັນແກ່ຕົວ, ເຕັມໄປດ້ວຍມິດຈິດມິດໃຈລະຫວ່າງສອງປະເທດ, ສອງຊາດຫວຽດນາມ - ລາວ ໄດ້ກາຍເປັນກຳລັງໜຶ່ງບໍ່ ມີສອງ ແລະ ເປັນປັດໄຈສຳຄັນ ປະກອບສ່ວນພາການປະຕິວັດຂອງສອງປະເທດ ກ້າວຈາກໄຊຊະນະນີ້ໄປສູ່ ໄຊຊະນະໃໝ່ ແລະ ກ້າວໄປສູ່ໄຊຊະນະສົມບູນໃນປີ 1975.
ກ້າວເຂົ້າສູ່ຍຸກໃໝ່, ຍຸກສະໄໝແຫ່ງສັນຕິພາບ, ສ້າງສາປະເທດຊາດ, ໂດຍຮັບຮູ້ຢ່າງເລິກເຊິ່ງຕໍ່ຄວາມໝາຍ ແລະ ຄວາມສຳຄັນຂອງສາຍພົວພັນພິເສດຫວຽດນາມ - ລາວ, ມາໃນວັນທີ18/07/1977, ສອງປະເທດ ໄດ້ເຊັນສົນທິສັນຍາມິດຕະພາບ ແລະ ການຮ່ວມມື, ຢືນຢັນຄວາມສາມັກຄີພິເສດ ສະເໝີຕົ້ນສະເໝີປາຍ, ການຮ່ວມມື, ສະໜັບສະໜູນ, ຊ່ວຍເຫຼືອຊຶ່ງກັນແລະກັນ ໃນພາລະກິດສ້າງສາ ແລະ ປົກປັກຮັກສາເອກະລາດ, ອະທິປະໄຕ, ຜືນແຜ່ນດິນອັນຄົບຖ້ວນຂອງແຕ່ລະປະເທດ. ນັ້ນມັນເປັນເອກະສານທີ່ມີຄວາມໝາຍປະຫວັດສາດ ທີ່ສຳຄັນຍິ່ງ, ເປັນຂີດໝາຍແຫ່ງບາດກ້າວຂະຫຍາຍຕົວໃໝ່, ຮອບດ້ານຂອງສາຍພົວພັນພິເສດ ລະຫວ່າງສອງປະເທດ.
ນັບແຕ່ເມື່ອສອງປະເທດສ້າງຕັ້ງສາຍພົວພັນການທູດນຳກັນ ແລະ ເຊັນສົນທິສັນຍາມິດຕະພາບແລະການຮ່ວມມື, ສາຍພົວພັນພິເສດຫວຽດນາມ - ລາວ ສືບຕໍ່ມີບາດກ້າວຂະຫຍາຍຕົວໃໝ່ຢ່າງຕໍ່ເນື່ອງ, ພິເສດແມ່ນໃນຊຸມປີມໍ່ໆມານີ້. ໂດຍການເອົາໃຈໃສ່ຊີ້ນຳຢ່າງໃກ້ຊິດ ຈາກການນຳຂັ້ນສູງຂອງສອງພັກ, ສອງລັດ, ພ້ອມກັບຄວາມພະຍາຍາມຂອງບັນດາກະຊວງ, ຂະແໜງການ, ບັນດາສຳນັກງານອົງການກ່ຽວຂ້ອງຢູ່ສູນກາງ ແລະ ບັນດາທ້ອງຖິ່ນ, ບັນດາວິສາຫະກິດ, ສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີພິເສດ, ການຮ່ວມມືຮອບດ້ານຫວຽດນາມ - ລາວ ໄດ້ຍົກຂຶ້ນສູ່ລະດັບໃໝ່, ນັບມື້ນັບເຂົ້າສູ່ລວງເລິກ ແລະ ມີປະສິດທິຜົນຕົວຈິງ, ໃຫຍ່ຫຼວງໃຫ້ແກ່ທັງສອງປະເທດ.
ຢູ່ໃນການພົວພັນສອງຝ່າຍໃນໂລກ, ຈະຊອກຫາ ການແລກປ່ຽນຄະນະຜູ້ແທນຂັ້ນສູງລະຫວ່າງສອງຝ່າຍ ທີ່ໄດ້ດຳເນີນໄປຢ່າງເປັນປົກກະຕິຄືກັນກັບລະຫວ່າງຫວຽດນາມ ແລະ ລາວ ກໍ່ເປັນການຍາກ. ບັນດາການຢ້ຽມຢາມດັ່ງກ່າວ ມີຄວາມໝາຍສຳຄັນທີ່ສຸດ, ສ້າງເງື່ອນໄຂເພື່ອໃຫ້ສອງຝ່າຍມີໂອກາດໄດ້ແລກປ່ຽນບົດຮຽນ, ຊອກຮູ້, ຮ່ຳຮຽນຊຶ່ງກັນແລະກັນ ໃນການນຳພາພາລະກິດ ແຫ່ງການປ່ຽນແປງໃໝ່, ສ້າງສາ ແລະ ປົກປັກຮັກສາປະເທດຊາດ, ແລກປ່ຽນກ່ຽວກັບບັນຫາທິດສະດີແລະພຶດຕິກຳໃໝ່, ກ່ຽວກັບວຽກງານກໍ່ສ້າງພັກ, ປັບປຸງບູລະນະອຳ ນາດການປົກຄອງຢູ່ຮາກຖານ ແລະ ອື່ນໆ… ໂດຍຜ່ານການຢ້ຽມຢາມ ແລະ ພົບປະຂັ້ນສູງດັ່ງກ່າວ, ຂັ້ນນຳ ສອງພັກ, ສອງລັດໄດ້ປຶກສາຫາລືນຳກັນ ແລະ ກໍ່ໄປເຖິງການຕົກລົງເປັນເອກະສັນ ໃນຫຼາຍບັນຫາ ທີ່ສຳຄັນ ມີລັກສະນະຍຸດທະສາດ, ທັງເປັນການກຳນົດທິດລວມ ໃຫ້ແກ່ການພົວພັນລະຫວ່າງສອງປະເທດໃນໄລຍະຍາວ, ທັງເປັນການແກ້ໄຂບັນຫາຂໍ້ຫຍຸ້ງຍາກໃຫ້ທັນການ, ແລະ ເຮັດໃຫ້ສາຍພົວພັນຫວຽດນາມ - ລາວ ນັບມື້ເຂົ້າສູ່ລວງເລິກ ແລະ ພັດທະນາຢ່າງມີປະສິດທິຜົນໃນທຸກຂົງເຂດ.
ການຮ່ວມມື, ພົບປະແລກປ່ຽນມິດຕະພາບລະຫວ່າງກະຊວງ, ຂະແໜງການ, ອົງການຈັດຕັ້ງມະຫາຊົນຢູ່ ສູນກາງ ແລະ ບັນດາທ້ອງຖິ່ນ ໂດຍສະເພາະແມ່ນບັນດາທ້ອງຖິ່ນທີ່ມີຊາຍແດນຕິດຈອດກັນ ແລະ ລະຫວ່າງ ປະຊາຊົນ, ພິເສດແມ່ນຊາວໜຸ່ມ, ເຍົາວະຊົນສອງປະເທດ ໄດ້ຈັດຂຶ້ນຢ່າງເປັນເຈົ້າການ, ດ້ວຍຫຼາຍຮູບການ ແລະ ເນື້ອໃນທີ່ອຸດົມສົມບູນ, ມີປະສິດທິຜົນຢ່າງແທ້ຈິງ, ເພີ່ມທະວີຄວາມເຂົ້າໃຈ ແລະ ເຊື່ອໝັ້ນຊຶ່ງກັນແລະກັນ, ຊຸກຍູ້ການຮ່ວມມືໃນຫຼາຍດ້ານ, ເຮັດໃຫ້ສາຍພົວພັນລະຫວ່າງສອງປະເທດນັບມື້ນັບຕິດພັນສະໜິດແໜ້ນ.
ພ້ອມກັບກະແສເຄື່ອນເໜັງຂອງກາລະເວລາ ແລະ ການປ່ຽນແປງຂອງສະຖານະການ, ໂດຍສະເພາະແມ່ນ ການທ້າທາຍ ຂອງກົນໄກການຕະຫຼາດ, ຂອງການເຊື່ອມຕົວເຂົ້າກັບສາກົນແລະໂລກາພິວັດ, ການໂຄສະນາ, ສຶກສາອົບຮົມເພື່ອໃຫ້ປະຊາຊົນ ສອງປະເທດ, ພິເສດແມ່ນຄົນຮຸ້ນໜຸ່ມ ເຂົ້າໃຈຢ່າງເລິກເຊິ່ງເຖິງເນື້ອໃນ ແລະ ມູນເຊື້ອສາຍພົວພັນພິເສດຫວຽດນາມ - ລາວ ເປັນໜ້າທີອັນໜຶ່ງທີ່ສຳຄັນຍິ່ງ. ການທີ່ທັງສອງຝ່າຍສົມທົບ ກັນຄົ້ນຄວ້າ, ຈັດຕັ້ງການຮຽບຮຽງແລະເຜີຍແຜ່ໂຄງການຊຸດ “ປະຫວັດສາດສາຍພົວພັນພິເສດ ລາວ - ຫວຽດ ນາມ, ຫວຽດນາມ - ລາວ (1930 - 2007)” ພວມເປັນການປະກອບສ່ວນຢ່າງຈິງຈັງ ເຮັດໃຫ້ພະນັກງານ, ປະຊາຊົນສອງປະເທດ ໂດຍສະເພາະແມ່ນຄົນຮຸ້ນນໜຸ່ມເຂົ້າໃຈໄດ້ຕໍ່ຄວາມໝາຍຍຸດທະສາດ ແລະ ຄວາມສຳຄັນພິເສດຂອງສາຍພົວພັນຫວຽດນາມ - ລາວ ກໍ່ຄືຄວາມຮັບຜິດຊອບຂອງຕົນຕໍ່ການປະກອບສ່ວນເຂົ້າໃນການປັບປຸງ ແລະ ເພີ່ມທະວີສາຍພົວພັນພິເສດດັ່ງກ່າວ.
ສາຍພົວພັນນຳມາເຊິ່ງປະສິດທິຜົນຕົວຈິງ ແລະ ໃຫຍ່ຫຼວງໃຫ້ທັງສອງປະເທດ
ໃນຊຸມປີຜ່ານມາ, ການເພີ່ມທະວີ, ຊຸກຍູ້ການຮ່ວມມືໃນຂົງເຂດເສດຖະກິດຂຶ້ນສູ່ລະດັບໃໝ່ ໃຫ້ສົມຄູ່ກັບການພົວພັນການ ເມືອງ ແລະ ຄວາມອາດສາມາດຂອງສອງປະເທດ ໄດ້ຮັບການເອົາໃຈໃສ່ເປັນພິເສດ. ເນື້ອໃນ, ຮູບການຮ່ວມມືນັບມື້ເປີດກວ້າງ, ຫຼາຍຮູບຫຼາຍແບບ ແລະ ອຸດົມສົມບູນ. ການລົງທຶນໂດຍກົງຂອງຫວຽດນາມຢູ່ລາວ ໄດ້ມີບາດກ້າວກະໂດດຂັ້ນ. ປັດຈຸບັນ, ຫວຽດນາມຢູ່ໃນອັນດັບສອງ ໃນບັນດາປະເທດທີ່ລົງທຶນຢູ່ລາວດ້ວຍ 400 ກວ່າໂຄງການທີ່ໄດ້ຮັບອະນຸຍາດ ໂດຍຍອດທຶນຈົດທະບຽນເກືອບ 5 ຕື້ໂດລາສະຫະລັດ. ບັນດາໂຄງການລົງທຶນຂອງຫວຽດນາມ ແມ່ນສຸມໃສ່ຂົງເຂດທີ່ລາວມີຄວາມສາມາດບົ່ມຊ້ອນ, ມີທ່າແຮງ, ໄດ້ຮັບການສົ່ງເສີມຈາກ ລັດຖະບານລາວເປັນຕົ້ນຕໍ ເຊັ່ນ: ກະສິກຳ - ປ່າໄມ້, ໄຟຟ້ານ້ຳຕົກ, ຂຸດຄົ້ນແຮ່ທາດ, ຄົມມະນາຄົມຂົນສົ່ງ, ບໍລິການ, ໂທລະຄົມ… ເບິ່ງລວມແລ້ວ, ບັນດາໂຄງການລົງທຶນ ຂອງບັນດາບໍລິສັດ ຫວຽດນາມຢູ່ລາວ ໄດ້ປະກອບສ່ວນຊຸກຍູ້ ແລະ ເຮັດໃຫ້ໂຄງປະກອບເສດຖະກິດ ຂອງລາວມີການປ່ຽນແປງ ແລະ ຂະຫຍາຍຕົວ, ສ້າງວຽກເຮັດ ງານທຳ ແລະ ສ້າງລາຍຮັບໃຫ້ແກ່ປະຊາຊົນ. ມີຫຼາຍບໍລິສັດ ຍັງເຮັດທັງວຽກງານສະຫວັດດີການສັງຄົມໄດ້ດີທີ່ສຸດ, ຊ່ວຍເພື່ອນສ້າງ ບັນດາກິດຈະການ ສາທາລະນະອື່ນໆ ເຊັ່ນ: ໂຮງຮຽນ, ໂຮງໝໍ, ຖະໜົນຫົນທາງ, ໄຟຟ້າ… ຊ່ວຍເຫຼືອວຽກງານ ລຶບລ້າງຄວາມອຶດຢາກ, ຫຼຸດຜ່ອນຄວາມທຸກຍາກ, ຍົກສູງລະດັບຄວາມຮູ້ໃຫ້ປະຊາຊົນ ໂດຍໄດ້ຮັບການຕີລາຄາສູງ ຈາກລັດຖະບານ, ອຳນາດການປົກຄອງ ແລະ ປະຊາຊົນທ້ອງຖິ່ນ ຂອງລາວ.
ແລກປ່ຽນການຄ້າລະຫວ່າງສອງປະເທດກໍ່ມີບົດບາດສຳຄັນ. ສອງຝ່າຍໄດ້ເຊັນຂໍ້ຕົກລົງນຳກັນຫຼາຍສະບັບ, ປະກາດໃຊ້ ບັນດານະໂຍບາຍ, ກົນໄກທີ່ມີລັກສະນະບູລິມະສິດສູງ, ເປັນພື້ນຖານນິຕິທຳ ແລະ ສ້າງຄວາມອຳນວຍ ໃຫ້ແກ່ການເພີ່ມທະວີ ການແລກປ່ຽນສິນຄ້າເຊັ່ນ: ສັນຍາວ່າດ້ວຍສິນຄ້າຜ່ານແດນ, ແຜນແມ່ບົດຕະຫຼາດຊາຍແດນຫາປີ 2020, ໂຄງການພັດທະນາ ການຄ້າໄລຍະ 2000 – 2015; ຫຼຸດຜ່ອນ ຍົກເວັ້ນພາສີ ນຳເຂົ້າ ແລະ ສົ່ງອອກລົງເຫຼືອແຕ່ 0% - 50% ຕໍ່ກັບທຸກປະເພດສິນຄ້າ ທີ່ມີຕົ້ນກຳເນີດຈາກສອງປະເທດ. ດ້ວຍຄວາມພະຍາຍາມດັ່ງກ່າວ ລວມຍອດມູນຄ່າການຄ້າສອງສົ້ນ ເພີ່ມຂຶ້ນຢ່າງລຽນຕິດ, ປີ 2011 ບັນລຸ 734 ລ້ານໂດລາສະຫະລັດ. ຫວຽດນາມໄດ້ກາຍເປັນ ເພື່ອນຮ່ວມທຸລະກິດການຄ້າໃຫຍ່ອັນດັບສາມຂອງລາວ. ທັງສອງຝ່າຍກຳລັງພະຍາຍາມ ເພື່ອໃຫ້ລວມຍອດມູນຄ່າການຄ້າ ສອງສົ້ນບັນລຸ 1 ຕື້ໂດລາສະຫະລັດໃນປີ 2012 ແລະ ບັນລຸ 2 ຕື້ໂດລາສະຫະລັດໃນປີ 2015.
ການຮ່ວມມືດ້ານການສຶກສາ ແລະ ກໍ່ສ້າງແຫຼ່ງຊັບພະຍາກອນມະນຸດຮັບໃຊ້ການສ້າງສາພັດທະນາປະເທດຊາດ ເປັນຂົງເຂດ ທີ່ມີຄວາມໝາຍຍຸດທະສາດຍາວນານ, ໄດ້ຮັບການເອົາໃຈໃສ່ທີ່ສຸດຈາກພັກ ແລະ ລັດ ຂອງສອງຝ່າຍ. ມີຫຼາຍສະຫາຍ, ແຕ່ກ່ອນເຄີຍໄດ້ຮ່ຳຮຽນຢູ່ຫວຽດນາມ, ດຽວນີ້ກຳລັງດຳລົງໜ້າທີ່ ຕຳແໜ່ງສຳຄັນ ຢູ່ໃນກົງຈັກຂັ້ນນຳຕ່າງໆ ຂອງລາວ. ແຕ່ລະປີ ຫວຽດນາມກໍ່ຊ່ວຍເຫຼືອບຳລຸງສ້າງໄລຍະສັ້ນ ແລະ ໄລຍະຍາວໃຫ້ແກ່ລາວ ແຕ່ 600 ຫາ 700 ທຶນ. ດຽວນີ້ມີນັກຮຽນລາວເກືອບ 6.000 ຄົນພວມສຶກສາຮ່ຳຮຽນ ຢູ່ຕາມມະຫາວິທະຍາໄລ ແລະ ໂຮງຮຽນຊັ້ນສູງຂອງຫວຽດນາມ ແລະ ນັກຮຽນຫວຽດນາມເກືອບ 500 ຄົນພວມຮ່ຳຮຽນ ຢູ່ຕາມໂຮງຮຽນມະຫາວິທະຍາໄລຂອງລາວ. ການເຊື່ອມໂຍງ ແລະ ການຮ່ວມມືໂດຍກົງລະຫວ່າງ ມະຫາວິທະຍາໄລຕ່າງໆ ແລະ ບັນດາພື້ນຖານການສຶກສາ ຂອງສອງປະເທດ ກໍ່ໄດ້ຮັບການສົ່ງເສີມ ແລະ ຊຸກຍູ້ຢ່າງແຂງແຮງ. ພື້ນຖານກໍ່ສ້າງ ແຫຼ່ງຊັບພະຍາກອນມະນຸດ ຫຼາຍແຫ່ງ ທີ່ຫວຽດນາມ ຊ່ວຍສ້າງຕັ້ງຂຶ້ນຢູ່ລາວ ກໍ່ໄດ້ ແລະ ພວມເສີມຂະຫຍາຍຄຸນປະໂຫຍດໄດ້ດີ. ທັງສອງຝ່າຍກຳລັງສືບຕໍ່ ປະສານສົມທົບກັນ ຢ່າງແໜ້ນແຟ້ນ ເພື່ອເຮັດໃຫ້ດີທີ່ສຸດ ນັບແຕ່ຂອດການຄັດເລືອກ, ການຮຽນພາສາຕ່າງປະເທດ, ການສິດສອນ, ການຄຸ້ມຄອງ ຈົນເຖິງຂອດການນຳໃຊ້ພາຍຫຼັງຮຽນຈົບແລ້ວ ແນໃສ່ຍົກສູງຄຸນນະພາບຂຶ້ນຕື່ມອີກ ແລະ ມີປະສິດທິຜົນຫຼາຍກວ່າເກົ່າອີກ.
ການຮ່ວມມືລະຫວ່າງຫວຽດນາມ - ລາວ ໃນຂົງເຂດປ້ອງກັນຊາດ - ປ້ອງກັນຄວາມສະຫງົບ ນັບມື້ໄດ້ຮັບການເພີ່ມທະວີ ຢ່າງໜັກແໜ້ນ ແລະ ມີປະສິດທິຜົນ, ປະກອບສ່ວນປົກປັກຮັກສາຄວາມໝັ້ນຄົງ ທາງການເມືອງ ແລະ ຄວາມເປັນລະບຽບຮຽບຮ້ອຍ ທາງສັງຄົມ ຂອງສອງປະເທດ, ທັບມ້າງທຸກກົນອຸບາຍ ແລະ ການກະທຳ ຂອງບັນດາອິດທິກຳລັງປໍລະປັກ ທີ່ຊອກທຸກວິທີເພື່ອໃສ່ຮ້າຍປ້າຍສີ, ແບ່ງແຍກສາຍພົວພັນ ລະຫວ່າງສອງພັກ ແລະ ປະຊາຊົນສອງປະເທດ. ການສ້າງເສັ້ນຊາຍແດນສອງປະເທດ ໃຫ້ກາຍເປັນເສັ້ນຊາຍແດນແຫ່ງສັນຕິພາບ, ມິດຕະພາບ, ຮ່ວມມື ແລະ ພັດທະນາ ກໍ່ໄດ້ຮັບຄວາມເອົາໃຈໃສ່ເປັນພິເສດ. ປັດຈຸບັນນີ້ ໂຄງການປັບປຸງເສີມສ້າງ, ເພີ່ມຄວາມໜາແໜ້ນ ຂອງຫຼັກໝາຍຊາຍແດນແຫ່ງຊາດ ກໍ່ກຳລັງໄດ້ຮັບການຜັນຂະຫຍາຍ ເປັນຢ່າງດີ. ໂດຍປະຕິບັດ ແຜນນະໂຍບາຍເຊື່ອມໂຍງເສດຖະກິດຂົງເຂດ, ເຂດແຄວ້ນ, ດ່ານຊາຍແດນແຫ່ງຊາດ ຈຳນວນໜຶ່ງ ກໍ່ໄດ້ຍົກລະດັບຂຶ້ນເປັນດ່ານສາກົນ, ແນໃສ່ອຳນວຍຄວາມສະດວກ ໃຫ້ແກ່ການໄປມາຄ້າຂາຍ. ເຂດເສດຖະກິດ ດ່ານຊາຍແດນຈຳນວນໜຶ່ງ, ຕົວຢ່າງເຊັ່ນ: ເຂດເສດຖະກິດດ່ານສາກົນ ລາວບາວ-ແດນສະຫວັນ ກໍ່ກຳລັງຜັນຂະຫຍາຍການກໍ່ສ້າງ ຢ່າງຕັ້ງໜ້າ.
ການປະສານສົມທົບ ແລະ ການຮ່ວມມືລະຫວ່າງສອງປະເທດໃນຂົງເຂດການຕ່າງປະເທດ ກໍ່ນັບມື້ເພີ່ມທະວີ ແລະ ມີປະສິດທິຜົນສູງ. ການແລກປ່ຽນຂໍ້ມູນຂ່າວສານ, ຖອດຖອນບົດຮຽນ ໃນການເຄື່ອນໄຫວສອງຝ່າຍ ແລະ ຫຼາຍຝ່າຍ; ການທາບທາມຄຳເຫັນ, ການປະສານສົມທົບກັນ ໃນບັນດາບັນຫາທີ່ກ່ຽວຂ້ອງ ຕໍ່ປະຊາຄົມບັນດາປະຊາຊາດ ອາຊີອາຄະເນ (ASEAN), ເວທີຮ່ວມມືອາຊີ-ເອີຣົບ (ASEM), ສະຫະປະຊາຊາດ, ຂະບວນການບໍ່ຮ່ວມກຸ່ມ ກໍ່ຄືເວທີສາກົນອື່ນໆ ກໍ່ໄດ້ດຳເນີນ ຢ່າງເປັນປະຈຳ. ທັງສອງຝ່າຍກໍ່ໄດ້ເອົາໃຈໃສ່ ແລະ ຖືເປັນສຳຄັນ ການແລກປ່ຽນບົດຮຽນ ກ່ຽວກັບ ການເຊື່ອມຕົວເຂົ້າກັບພາກພື້ນ ແລະ ສາກົນ, ບົດຮຽນໃນການເຂົ້າຮ່ວມບັນດາ ໂຄງການຮ່ວມມືຫຼາຍຝ່າຍ; ປະສານສົມທົບ ລະຫວ່າງສາມປະເທດ ຫວຽດນາມ-ລາວ-ກຳປູເຈຍ ໃນການຜັນ ຂະຫຍາຍ ເຂດສາມຫຼ່ຽມພັດທະນາ; ແລກປ່ຽນຂ່າວສານ, ທາບທາມຄຳເຫັນ ໃນການປະຕິບັດບັນດາໂຄງການ ແລວເສດຖະກິດຕາເວັນອອກ - ຕາເວັນຕົກ, ການຮ່ວມມືອະນຸພາກ ພື້ນແມ່ນ້ຳຂອງ ແລະ ອື່ນໆ ກໍ່ຄືຮ່ວມມື ໃນການບຳລຸງ, ກໍ່ສ້າງພະນັກງານ.
ຈຸດພົ້ນເດັ່ນໃໝ່ທີ່ໜ້າພາກພູມໃຈໃນການພົວພັນລະຫວ່າງສອງປະເທດ ແມ່ນນອກຈາກບັນດາແຂວງ ທີ່ມີເສັ້ນຊາຍແດນ ຮ່ວມກັນແລ້ວ, ການພົວພັນຮ່ວມມືລະຫວ່າງແຂວງ, ກຳແພງນະຄອນຂອງສອງປະເທດ ໃນໄລຍະຜ່ານມາ ກໍ່ໄດ້ຮັບການເປີດກວ້າງ ຢ່າງໄວວາ ແລະ ນຳເອົາປະສິດທິຜົນຕົວຈິງ ມາສູ່ສອງປະເທດ. ບັນດາຕົວເມືອງໃຫຍ່ ເຊັ່ນ: ຮ່າໂນ້ຍ, ນະຄອນໂຮ່ຈີມິນ, ຮ່າຍຟອງ, ດານັ້ງ; ບັນດາແຂວງທີ່ມີທ່າແຮງ ດ້ານເສດຖະກິດ ເຊັ່ນ: ກວາງນິງ, ວິງຟຸກ, ດົ່ງນາຍ, ບິ່ງເຢືອງ ແລະ ບາງແຂວງເຂດທົ່ງພຽງ ແມ່ນ້ຳຂອງ ກໍ່ມີການພົວພັນຮ່ວມມື ກັບຫຼາຍແຂວງ ແລະ ທ້ອງຖິ່ນຂອງລາວ. ໂດຍຜ່ານການພົວພັນ ແລກປ່ຽນຮ່ວມມື ດັ່ງກ່າວນັ້ນ ໄດ້ສ້າງເງື່ອນໄຂ ໃຫ້ປະຊາຊົນທ້ອງຖິ່ນ ຂອງສອງປະເທດ ເຂົ້າໃຈຕໍ່ກັນຕື່ມອີກ. ໂຄງການຮ່ວມມື ເສດຖະກິດ - ການຄ້າ, ວັດທະນະທຳ ຫຼາຍໂຄງການ ກໍ່ໄດ້ຮັບການຈັດຕັ້ງຜັນຂະຫຍາຍ; ໂຄງການສາທາລະນະປະໂຫຍດ ຫຼາຍໂຄງການ ທີ່ຫວຽດນາມຊ່ວຍລາວ ກໍ່ໄດ້ຮັບການຈັດຕັ້ງປະຕິບັດ, ນຳເຂົ້າສູ່ການເຄື່ອນໄຫວ ຢ່າງມີປະສິດທິຜົນ. ອາດເວົ້າໄດ້ວ່າ ນີ້ແມ່ນການຮ່ວມມືອັນມີຄວາມໝາຍທີ່ສຸດ, ປະກອບສ່ວນເຮັດໃຫ້ ສາຍພົວພັນພິເສດຫວຽດນາມ - ລາວ ນັບມື້ຊຶມເລິກເຂົ້າສູ່ ໝູ່ມະຫາຊົນທຸກຊັ້ນວັນນະ ແລະ ແຜ່ລາມໄປທົ່ວປະເທດ.
ເພື່ອເຮັດໃຫ້ຄວາມສາມັກຄີມິດຕະພາບພິເສດ ຫວຽດນາມ-ລາວ ນັບມື້ແຜ່ຂະຫຍາຍ ແລະ ຊຶມເລິກ
ຫວນຄືນເບິ່ງຕະຫຼອດໄລຍະທາງແຫ່ງການພັດທະນາສາຍພົວພັນ ຫວຽດນາມ-ລາວ ນັບແຕ່ສະໄໝຕໍ່ສູ້ເພື່ອຍາດເອົາ ເອກະລາດແຫ່ງຊາດ ຈົນມາເຖິງສະໄໝສ້າງສາພັດທະນາປະເທດຊາດ, ເຊື່ອມຕົວເຂົ້າກັບສາກົນ, ກ້າວຂຶ້ນສັງຄົມນິຍົມ, ພວກເຮົາກໍ່ຍິ່ງເຫັນແຈ້ງວ່າ: ແຕ່ລະບາດກ້າວເດີນ, ແຕ່ລະໄຊຊະນະ ຂອງການປະຕິວັດ ແຕ່ລະປະເທດ ລ້ວນແຕ່ຕິດພັນກັບ ການຂະຫຍາຍຢ່າງຈົບງາມ ຂອງສາຍພົວພັນມິດຕະພາບ ທີ່ເປັນມູນເຊື້ອ, ຄວາມສາມັກຄີພິເສດ, ການຮ່ວມມືຮອບດ້ານ ຫວຽດນາມ-ລາວ, ເປັນມູນເຊື້ອອັນລ້ຳຄ່າ, ເປັນກົດເກນຂະຫຍາຍຕົວ, ເປັນກຳລັງແຮງຊະນະເລີດ, ເປັນມູນມໍລະດົກລວມ ທີ່ລ້ຳຄ່າ ຂອງສອງຊາດ. ພັກ, ລັດ ແລະ ປະຊາຊົນຫວຽດນາມ ເວລາໃດກໍ່ຈົດຈຳ ແລະ ຮູ້ບຸນຄຸນຢ່າງເລິກເຊິ່ງ ຕໍ່ການສະໜັບສະໜູນ ແລະ ຊ່ວຍເຫຼືອອັນໃຫຍ່ຫຼວງ, ມີປະສິດທິຜົນ, ໂປ່ງໃສ, ເຕັມໄປດ້ວຍມິດໃຈມິດໃຈທີ່ພັກ, ລັດ ແລະ ປະຊາຊົນລາວ ມີຕໍ່ພາລະກິດປະຕິວັດ ຂອງປະຊາຊົນ ຫວຽດນາມ. ພ້ອມກັນນັ້ນ, ພັກ, ລັດ, ປະຊາຊົນຫວຽດນາມ ກໍ່ເບີກບານມ່ວນຊື່ນ ແລະ ພາກພູມໃຈທີ່ສຸດ ຕໍ່ບັນດາໝາກຜົນໃຫຍ່ຫຼວງ, ຮອບດ້ານທີ່ພັກ, ລັດ ແລະ ປະຊາຊົນລາວຍາດມາໄດ້ໃນໄລຍະ ແຫ່ງການປ່ຽນແປງໃໝ່.
ປີ 2012 ເປັນປີທີ່ມີຄວາມໝາຍສຳຄັນເປັນພິເສດຕໍ່ກັບສາຍພົວພັນຫວຽດນາມ - ລາວ, ເປັນປີທີ່ການນຳຂັ້ນສູງ ຂອງສອງພັກ, ສອງລັດເລືອກເປັນປີ “ສາມັກຄີມິດຕະພາບຫວຽດນາມ-ລາວ, ລາວ-ຫວຽດນາມ” ແນໃສ່ຈັດຕັ້ງສະເຫຼີມ ສະຫຼອງສອງເຫດການສຳຄັນຄື: ວັນສ້າງຕັ້ງສາຍພົວພັນການທູດຄົບຮອບ 50 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 35 ປີ. ຄະນະນຳຂອງສອງພັກ ໄດ້ຕົກລົງແຕ່ງຕັ້ງ ຄະນະຊີ້ນຳລະດັບຊາດ ຂອງແຕ່ລະປະເທດ ເພື່ອຈັດຕັ້ງການເຄື່ອນໄຫວສະເຫຼີມສະຫຼອງ ດ້ວຍຫຼາຍຮູບການ ທີ່ອຸດົມສົມບູນ, ເຄັ່ງຂຶມ, ຕົວຈິງ ແລະ ມີປະສິດທິຜົນ ໃນຂອບເຂດທົ່ວປະເທດ. ບັນດາການຢ້ຽມຢາມ ຂອງການນຳຂັ້ນສູງ ຂອງສອງພັກ, ສອງລັດ, ບັນດາງານໂຮມຊຸມນຸມມິດຕິງ ສະເຫຼີມສະຫຼອງສອງ ວັນປະຫວັດສາດ; ການແຂ່ງຂັນຊອກຮູ້ສາຍພົວພັນພິເສດຫວຽດນາມ-ລາວ, ລາວ-ຫວຽດນາມ; ການສຳມະນາທິດສະດີ; ງານພົບປະແລກປ່ຽນ ລະຫວ່າງສອງສະພາແຫ່ງຊາດ, ລະຫວ່າງກະຊວງ, ຂະແໜງການ, ອົງການຈັດຕັ້ງມະຫາຊົນຂັ້ນສູນກາງ ແລະ ບັນດາທ້ອງຖິ່ນ; ບັນດາການເຄື່ອນໄຫວແລກປ່ຽນວັດທະນະທຳ, ກິລາ; ບັນດາການເຄື່ອນໄຫວເສດຖະກິດ - ການຄ້າ; ບັນດາມາດຕະການໂຄສະນາຍ້ອງຍໍ… ແລະ ການເຄື່ອນໄຫວທີ່ຟົດຟື້ນມີຄວາມໝາຍອື່ນໆ, ແນ່ນອນຈະນຳມາເຊິ່ງຄວາມປະທັບໃຈທີ່ເລິກເຊິ່ງ, ເຮັດໃຫ້ຄວາມສາມັກຄີມິດຕະພາບພິເສດຫວຽດນາມ - ລາວ ນັບມື້ແຜ່ລາມ ແລະ ຊຶມເລິກເຂົ້າໃນທຸກຊັ້ນຄົນຂອງສອງປະເທດ, ສ້າງບາດກ້າວຫັນປ່ຽນທີ່ສຳຄັນທາງດ້ານການຮັບຮູ້ ແລະ ການກະທຳ, ເປັນການປຸກລະດົມກຳລັງໃຈທີ່ໃຫຍ່ຫຼວງ ແລະ ສ້າງທ່ວງທ່າໃໝ່ ເພື່ອນຳເອົາສາຍພົວພັນມິດຕະພາບ ທີ່ເປັນມູນເຊື້ອ, ຄວາມສາມັກຄີພິເສດ ການຮ່ວມມືຮອບດ້ານ ລະຫວ່າງສອງປະເທດຂຶ້ນສູ່ລະດັບໃໝ່ ສູງກວ່າເກົ່າ.
ທຸກມື້ນີ້, ໃນສະພາບແວດລ້ອມຂອງໂລກ ແລະ ພາກພື້ນສືບຕໍ່ຜັນປ່ຽນຢ່າງສັບສົນ ມີທັງຂໍ້ສະດວກ, ຂໍ້ຫຍຸ້ງຍາກ ແລະ ສິ່ງທ້າທາຍ; ໂດຍເຊື່ອມຊຶມແນວຄິດຂອງປະທານ ໂຮ່ຈີມິນ, ດ້ວຍຄວາມຕັດສິນໃຈ ແລະ ຄວາມພະຍາຍາມສູງສຸດ ຂອງສອງພັກ, ສອງລັດ ແລະ ປະຊາຊົນສອງປະເທດ, ພວກເຮົາເຊື່ອໝັ້ນຢ່າງໜັກແໜ້ນວ່າ ສາຍພົວພັນທີ່ເປັນມູນເຊື້ອ, ຄວາມສາມັກຄີພິເສດ, ການຮ່ວມມືຮອບດ້ານຫວຽດນາມ - ລາວ ຈະສືບຕໍ່ໄດ້ຮັບການປົກປັກຮັກສາ ແລະ ເພີ່ມພູນຄູນສ້າງ ຄືດັ່ງຄວາມປາຖະໜາຂອງທ່ານ ໄກສອນ ພົມວິຫານ ທີ່ກ່າວວ່າ: “ເຖິງວ່າພູຈະຖືກເຊາະເຈື່ອນ, ແມ່ນ້ຳລຳເຊຈະເຫືອດແຫ້ງ, ແຕ່ສາຍພົວພັນມິດຕະພາບລາວ - ຫວຽດນາມ ຈະໝັ້ນຄົງຂະໜົງແກ່ນຢູ່ຊົ່ວກາລະນານ” ແລະ ສາຍພົວພັນດັ່ງກ່າວຈະແຕກດອກອອກຜົນ, ຂຽວສົດງົດງາມ ເພື່ອ ຜົນປະໂຫຍດຂອງປະຊາຊົນສອງປະເທດ, ເພື່ອສັນຕິພາບ, ສະຖຽນລະພາບ, ການຮ່ວມມື ແລະ ພັດທະນາຢູ່ໃນພາກພື້ນ ແລະ ໃນໂລກ./.